
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,   29  septembrie 2009               

Nr.31/815/2009,  Pl-x  424 /2009                     


A V I Z

asupra  propunerii legislative privind realizarea şi utilizarea cu titlu gratuit a 100 de proiecte tip de case cu specific regional şi local
                 În conformitate cu prevederile art.95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă, privind realizarea şi utilizarea cu titlu gratuit a 100 de proiecte tip de case cu specific regional şi local, trimisă cu adresa nr.Pl-x 424 din 16.09.2009  şi înregistrată cu nr.31/815 din 17.09.2009.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 
                Senatul, în calitate de primă Cameră sesizată, a respins  propunerea legislativă în şedinţa din 9 septembrie 2009.

 Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din   29 septembrie  2009.

       Propunerea legislativă are ca obiect de reglementare, aprobarea reglementării a 100 de proiecte tip de case cu specific regional, zonal şi local, prin concurs de soluţii, în scopul distribuirii acestora primăriilor din ţară, pentru a fi puse la dispoziţia celor care doresc să construiască astfel de case. Se preconizează ca aceste proiecte tip să fie puse pe suport electronic la dispoziţia consiliilor judeţene şi locale, urmând ca în funcţie de specificul fiecărei localităţi să fie folosite de către locuitorii interesaţi, care vor suporta numai cheltuielile de multiplicare în formă scrisă sau electronică, stabilite prin hotărâre a Guvernului.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.390 din 24.04.2009 şi punctul de vedere al Guvernului transmis cu nr.1268 din 19.05.2009, prin care nu susţine adoptarea acestei iniţiative legislative.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă a propunerii legislative,  întrucât iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţie care prevede că „ nici o cheltuială bugetară nu poate fi aprobată fără stabilirea sursei de finanţare”. În acest sens sunt încălcate şi prevederile art.15 alin.(1) din Legea nr.500/2002 privind finanţele publice.
În raport de obiectul şi conţinutul reglementării,  propunerea legislativă  face parte din categoria legilor ordinare. 

